Diari Oficial de la Generalitat Valenciana


Sumari del DOGV 9569, del 05-04-2023 (2023/3589)

DECRET 45/2023, de 31 de març, del Consell, pel qual s'estableixen disposicions específiques per a la tramitació i resolució de procediments sancionadors en matèria de sanitat vegetal i de llavors i plantes de viver i de recursos fitogenètics, en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/03/31/45/dof/vci/html**

### Dades del document

Número de DOGV
:   9569

Data del DOGV
:   05-04-2023

Secció del DOGV
:   I. DISPOSICIONS GENERALS

Número del document
:   2023/3589


Data del document
:   31-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * producció vegetal
    * legislació
    * viver
    * sanció administrativa

DECRET 45/2023, de 31 de març, del Consell, pel qual s'estableixen disposicions específiques per a la tramitació i resolució de procediments sancionadors en matèria de sanitat vegetal i de llavors i plantes de viver i de recursos fitogenètics, en l'àmbit de la Comunitat Valenciana. [2023/3589]  
Preàmbul  
  
Tant la Llei 43/2002, de 20 de novembre, de sanitat vegetal, com a Llei 30/2006, de 26 de juliol, de llavors i plantes de viver i de recursos fitogenètics, estableixen que correspon a les diferents administracions públiques, en l'àmbit de les seues respectives competències, la realització dels controls i inspeccions necessàries que asseguren el seu compliment.  
Aquests dos textos legals recullen expressament el règim d'infraccions i sancions aplicables en les matèries que regulen. D'una banda, la Llei 43/2002 tipifica en els articles 53 al 56 les infraccions en matèria de sanitat vegetal, i el seu article 58 quantifica les sancions que correspon aplicar a cada infracció. D'altra banda, la Llei 30/2006, en els articles 60 al 62, recull les infraccions en matèria de llavors i plantes de viver, i en els articles 63 a 67 estableix les sancions aplicables; així mateix, l'article 59 disposa que l'exercici de la potestat sancionadora en execució d'aquesta llei correspondrà, amb caràcter general, a les comunitats autònomes.  
La Generalitat té atribuïda la competència exclusiva en matèria d'agricultura i ramaderia, segons l'article 49.3.3r de l'Estatut d'Autonomia de la Comunitat Valenciana, sense perjudici del que es disposa en l'article 149 de la Constitució.  
El Decret 176/2020, de 30 de setembre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, estableix que la Secretaria Autonòmica d'Agricultura i Desenvolupament Rural assumeix les funcions que li atribueix l'article 68 de la Llei del Consell, en matèria de foment i garantia agrària, política agrària comuna, desenvolupament rural, investigació i innovació agroalimentària, programes operatius, cadena agroalimentària, producció i comercialització agrària, indústria alimentària, cooperativisme agrari, ramaderia, silvicultura, pesca i aqüicultura, ordenació del sector pesquer i programes operatius en aquest àmbit, així com la protecció, qualitat, innovació i tecnologia agroalimentària, i que, en concret, assigna a la Direcció General d'Agricultura, Ramaderia i Pesca, en el seu article 8, les competències de les matèries regulades per lleis 43/2002 i 30/2006.  
Fins a aquest moment, l'exercici de la potestat sancionadora en les matèries de sanitat vegetal i de llavors i plantes de viver i de recursos fitogenètics, estava reglamentat per dos decrets del Consell: el Decret 63/2006, de 12 de maig, pel qual es determinava la competència sancionadora en les infraccions en matèria de sanitat vegetal; i el Decret 214/2015, de 20 de novembre, pel qual es regulava l'atribució de competències per a l'exercici de la potestat sancionadora en matèria de llavors i plantes de viver i de recursos fitogenètics en l'àmbit de la Comunitat Valenciana; i aquest últim incloïa una remissió al fet que el procediment sancionador aplicable seria l'establit en el Reglament del procediment per a l'exercici de la potestat sancionadora, aprovat pel Reial decret 1398/1993, de 4 d'agost. Aquestes disposicions van ser dictades sota la vigència de la Llei 30/199, de 26 de novembre, de règim jurídic de les administracions públiques i del procediment administratiu comú. Per tant, n'urgeix l'adaptació a la nova regulació del procediment administratiu comú que realitza la Llei 39/2015, d'1 d'octubre, que de manera expressa deroga l'anterior Llei 30/1992, de 26 de novembre, així com el Reial decret 1398/1993.  
  
Amb aquest decret es deroguen expressament els decrets del Consell 63/2006, de 12 de maig, i 214/2015, de 20 de novembre, es refonen les previsions que s'hi contenien, relatives a l'atribució de competències per a l'exercici de la potestat sancionadora, en una sola norma, i es fixa el termini màxim per a notificar la resolució expressa, tot això en relació amb els procediments sancionadors en les matèries de sanitat vegetal, llavors i plantes de viver i recursos fitogenètics, i d'acord amb el que estableix la Llei 39/2015; d'aquesta manera, es propicia una major seguretat jurídica en la tramitació d'aquests procediments.  
  
L'article 129.1 de la Llei 39/2015, d'1 d'octubre, del procediment administratiu comú de les administracions públiques, estableix que, en l'exercici de la potestat reglamentària, les administracions públiques actuaran d'acord amb els principis de necessitat, eficàcia, proporcionalitat, seguretat jurídica, transparència i eficiència, havent de quedar aquesta adequació prou fonamentada en el preàmbul.  
  
En compliment del principi de necessitat cal posar de manifest que la iniciativa normativa de dictar el present decret ve donada per raons d'interés general motivades per la necessitat d'efectuar una adaptació dels decrets derogats per aquesta norma, que van ser dictats durant la vigència de l'anterior llei de procediment administratiu a la nova regulació del procediment administrativa que efectua la Llei 39/2015. Després d'un estudi de les possibles mesures a aplicar, es va evidenciar que la forma més adequada de realitzar aquesta adaptació al nou marc legal era mitjançant la promulgació d'un nou decret, que englobara les matèries contingudes en els dos decrets anteriors.  
  
La nova regulació que efectua el present decret redundara en una major eficàcia de l'actuació administrativa, en establir uns terminis específicament ajustats al procediment sancionador que es regula, i es deixarà d'aplicar a partir de l'entrada en vigor dels terminis genèrics establits en l'article 21.3 de la Llei 39/2015. Així mateix, amb la refosa en una sola norma del que abans es contenia en dues disposicions reglamentàries, s'evita una innecessària dispersió normativa, i es contribueix igualment a una major eficàcia administrativa.  
  
En la promulgació d'aquest decret es respecta el principi de proporcionalitat, el qual conté les normes imprescindibles per a atendre les necessitats a cobrir amb aquest, no existeix una alternativa normativa que siga menys restrictiva de drets, ni s'hi imposen noves obligacions als afectats per aquest.  
  
Mitjançant les normes contingudes en aquest decret, també es reforça el principi de seguretat jurídica per als afectats per la seua aplicació. Pel fet que amb la seua promulgació es realitza una concreció de les previsions contingudes en el procediment administratiu genèric als procediments als quals afecta aquest decret, determinant tant els òrgans competents per a l'inici i resolució dels procediments sancionadors en les matèries de sanitat vegetal i llavors i plantes de viver i recursos fitogenètics, com el termini en el qual aquests han de tramitar-se, els quals naixen amb l'objectiu d'establir un marc estable en la reglamentació d'aquests procediments sancionadors.  
S'ha respectat en la tramitació d'aquest decret el principi de transparència, en haver-se sotmés aquella als tràmits de consulta pública prèvia, i audiència a les persones i col·lectius potencialment interessats.  
  
En compliment del principi d'eficiència cal dir que la promulgació d'aquest decret no estableix cap càrrega administrativa afegida, derivada de la seua aplicació.  
Per tot això, complits els tràmits procedimentals previstos en l'article 43 de la Llei 5/1983, de 30 de desembre, del Consell, i de conformitat amb el que es disposa en l'article 18.f de la citada norma, a proposta de la consellera d'Agricultura, Desenvolupament Rural, Emergència Climàtica i Transició Ecològica, emés informe de l'Advocacia de la Generalitat, amb la deliberació prèvia del Consell, en la reunió del dia 31 de març de 2023,  
  
  
DECRETE  
  
Article 1. Objecte i àmbit d'aplicació  
El present decret té per objecte establir disposicions específiques per a l'atribució de l'exercici de la potestat sancionadora així com per a la tramitació dels procediments sancionadors corresponents en matèria de sanitat vegetal i de llavors i plantes de viver i de recursos fitogenètics, per incompliment del que es preveu en la Llei 43/2002, de 20 de novembre, de sanitat vegetal, i en la Llei 30/2006, de 26 de juliol, de llavors i plantes de viver i de recursos fitogenètics, en l'àmbit competencial i territorial de la Comunitat Valenciana.  
  
  
Article 2. Exercici de la potestat sancionadora  
1. Els procediments de naturalesa sancionadora que s'incoen a conseqüència de la comissió de les infraccions tipificades en la Llei de sanitat vegetal i en la Llei de llavors i plantes de viver i de recursos fitogenètics, s'iniciaran sempre d'ofici per acord de l'òrgan competent, i establiran la deguda separació entre la fase instructora i la sancionadora, que s'encomanaran a òrgans diferents, de conformitat amb el que s'estableix en l'article 63.1 de la Llei 39/2015, d'1 d'octubre, del procediment administratiu comú de les administracions públiques.  
  
2. La iniciació dels expedients sancionadors en matèria de sanitat vegetal i de llavors i plantes de viver i de recursos fitogenètics es durà a terme mitjançant acord de la persona titular de la Direcció General amb competència en la matèria, en el qual es designarà instructor i, si escau, secretari del procediment, amb expressa indicació del seu règim de recusació; així com contindrà els altres extrems a què es refereix l'article 64.2 de la Llei 39/2015, d'1 d'octubre, com a contingut mínim de l'acord esmentat.  
3. La competència per a resoldre els expedients sancionadors en matèria de sanitat vegetal i de llavors i plantes de viver i de recursos fitogenètics correspondrà:  
a) A la persona titular de la Secretaria Autonòmica competent per raó de la matèria en els casos d'infraccions lleus i greus.  
b) A la persona titular de la Conselleria competent per raó de la matèria en els supòsits d'infraccions molt greus.  
  
Article 3. Termini per a la tramitació dels procediments sancionadors  
  
1. El termini màxim en el qual haurà de notificar-se la resolució expressa en els procediments sancionadors en matèria de sanitat vegetal i de llavors i plantes de viver i de recursos fitogenètics, a què es refereix l'article 1, serà de sis mesos comptats des de la data en què s'adopte l'acord d'iniciació del procediment, sense perjudici que s'hagen de tindre en compte, a l'efecte del seu còmput, les possibles interrupcions per causes imputables als interessats, així com la suspensió que puga acordar-se en els supòsits previstos en l'article 22 de la Llei 39/2015, d'1 d'octubre.  
Aquest termini podrà ampliar-se d'acord amb el que s'estableix en l'article 23 de la 39/2015, d'1 d'octubre.  
2. El venciment del termini màxim establit en l'apartat anterior sense que s'haja dictat i notificat resolució expressa, comportarà la caducitat del procediment. En aquest cas, i tenint en compte que aquesta circumstància no eximeix l'administració de l'obligació legal de resoldre, la resolució posterior que es dicte declararà la caducitat i ordenarà l'arxivament de les actuacions.  
3. La tramitació d'aquests procediments s'adequarà, en la resta, al que es preveu en la 39/2015, d'1 d'octubre.  
  
  
DISPOSICIÓ ADDICIONAL  
  
Única. Regla de no despesa pública  
El compliment i el posterior desenvolupament d'aquest decret no podrà tindre cap incidència en la dotació de capítols de despesa assignats en la conselleria competent en matèria d'agricultura; i, en tot cas, les despeses hauran de ser ateses amb els seus mitjans materials i personals.  
  
  
DISPOSICIÓ TRANSITÒRIA  
  
Única. Règim transitori  
Els expedients sancionadors iniciats amb anterioritat a l'entrada en vigor de la present disposició es regiran, quant al termini establit per a la tramitació i resolució del procediment, per la normativa anterior.  
  
  
DISPOSICIÓ DEROGATÒRIA  
  
Única. Derogació normativa  
1. Queden derogades quantes disposicions d'igual o inferior rang s'oposen al que es disposa en el present decret, i en particular:  
a) Decret 63/2006, de 12 de maig, del Consell, pel qual es determina la competència sancionadora en les infraccions en matèria de sanitat vegetal.  
b) Decret 214/2015, de 20 de novembre, del Consell, pel qual es regula l'atribució de competències per a l'exercici de la potestat sancionadora en matèria de llavors i plantes de viver i de recursos fitogenètics, en l'àmbit de la Comunitat Valenciana.  
2. Les referències contingudes, en normes vigents, a les disposicions que es deroguen expressament hauran d'entendre's efectuades a aquest decret.  
  
  
DISPOSICIONS FINALS  
  
Primera. Desplegament i execució  
La persona titular de la Conselleria que ostenta la competència en matèria d'agricultura, queda facultada per a dictar les disposicions necessàries per al desplegament i aplicació del present decret.  
  
Segona. Entrada en vigor  
El present decret entrarà en vigor l'endemà de la publicació en el Diari Oficial de la Generalitat Valenciana.  
  
València, 31 de març de 2023  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
ISAURA NAVARRO CASILLAS


Còpia Permalink ELI